Søndag bød AaB og et næsten fyldt stadion Brøndby på besøg i Superligaens sidste grundspilskamp, inden slutspillet går i gang.

AaB var allerede sikret en plads i slutspillet, og opgaven var søndag derfor at hente point på holdene over dem i 3F Superligaen. Lars Friis tropper skulle også forsøge at bygge videre på mandagens 3-2-sejr over OB, og det gik meget godt, hvor der igen var masser af chancer og presspil. Kampen endte 3-0 til AaB, som dermed reducerede Brøndbys forspring på tredjepladsen. Især Kasper Kusk, som har siddet ude det meste af foråret, og Louka Prip var i storform i søndagens topopgør. AaB-dominans fra start Der var troppet 11.083 tilskuere op på Aalborg Portland Park i søndagens solskinsvejr, og det var da også god fodbold, de fik at se. Indenfor de første fem minutter fik AaB to store chancer, og de fortsatte presset på Brøndby gennem resten af første halvleg. På trods af de mange store chancer til de bolsjestribede, virkede det ikke til, at bolden skulle ind og ruske i nettet bag Brøndby-målmanden. Men efter cirka 30 minutters spil var der igen uro i Brøndbys felt, og denne gang blev der endda dømt et straffespark til AaB, som Louka Prip tog sig af og eksekverede til en 1-0-føring. AaB fortsatte det gode spil I anden halvleg skulle AaB forsøge at bevare det gode spil fra første halvleg, hvor de også havde skabt en del chancer mod de gule fra Sjælland. Og AaB kom godt ud til anden halvleg, og efter 58 minutter volder et AaB-indkast Brøndby problemer, hvor bolden er lige ved at blive styret i mål, men afværges af en forsvarer – dog på ulovlig vis. Rødt kort til Brøndbys Henrik Heggheim for at tage bolden med hånden og straffe til AaB. Her stod Louka Prip igen klar, og igen scorede han. 2-0 til AaB. Det så svært ud for Brøndby at komme tilbage i kampen, mens AaB-dominansen fortsatte, og lige pludselig stod det altså også 3-0 til AaB. Nærmest en kopi af 3-2-målet i Odense tidligere på ugen – Kasper Kusk med et indlæg, som Milan Makaric scorede på. Se interview med den dobbelte målscore Louka Prip: Tilfreds cheftræner To kampe, to sejre - sådan lyder Lars Friis start for AaB. Det var da også en tilfreds cheftræner, som TV2 Nord mødte efter sejren mod Brøndby, hvor der især blev lagt vægt på presset og flere afslutninger. - Vi fik rigtig mange chancer. Vi havde i snit 9,5 afslutninger før sidste kamp, i dag har vi 22, siger han og fortsætter: - Det betyder rigtig meget - det er jo ikke ensbetydende med, at man vinder, men der er i hvert fald gode chancer for, at man scorer mål, når man har 22 afslutninger. Se hele interviewet med Lars Friis: